Казік узяў услончык, які стаяў на кухне, залез на яго і засунуў руку ў дымаход. Рука намацала нагу птушкі. Казік пацягнуў за нагу і выцягнуў з дымахода перапэцканую ў сажу і пакамечаную варону Карыну. Выгляд у Карыны быў, скажам чэсна, варты жалю. На галаве птушкі быў капялюш, зроблены з паловы вялікага пластыкавага кіндэрсюрпрыза. Менавіта гэтая “каска” і выратавала варону ад сур’ёзных траўмаў.